
	Comisia pentru buget, finanţe şi bănci
	
	Bucureşti,        

Nr. 22/187/25.03.09


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.127/2008 pentru modificarea şi completarea Legii nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PL.x 166  din 4 martie 2009.
	PREŞEDINTE,

Viorel Ştefan


Parlamentul  României

	Comisia pentru buget, finanţe şi bănci
	
	Bucureşti,    

Nr. 22/187/ ……..


RAPORT

asupra proiectului de Lege privind aprobarea Ordonanţei de urgenţă a Guvernului nr.127/2008 pentru modificarea şi completarea Legii nr.571/2003 privind Codul fiscal

    Cu adresa nr.PL.x 166  din 4 martie 2009, Biroul Permanent conform art.95 şi 115 din Regulamentul Camerei Deputaţilor, republicat, a sesizat, spre dezbatere, în procedură de urgenţă, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.127/2008 pentru modificarea şi completarea Legii nr.571/2003 privind Codul fiscal. 
La întocmirea raportului s-au avut în vedere avizele Consiliului Legislativ, al Comisiei pentru politică economică, reformă şi privatizare şi al Comisiei juridică, de disciplină şi imunităţi. 

          
     Prezentul proiect de Lege are ca obiect de reglementare aprobarea Ordonanţei de urgenţă a Guvernului nr.127/2008 pentru modificarea şi completarea Legii nr.571/2003 privind Codul fiscal, prin care se operează modificări asupra impozitelor şi taxelor ce fac obiectul Codului fiscal, respectiv:

· în anul 2009, profitul realizat de persoanele juridice române din tranzacţionarea titlurilor de participare pe piaţa autorizată şi supravegheată de CNVM nu se impozitează;

· începând cu anul 2009, limita deducerii cheltuielilor efectuate la schemele de pensii facultative şi pentru asigurările voluntare de sănătate va fi majorată de la 200 euro la 250 euro;

· se suspendă în anul 2009 impozitul calculat cu cotele de impozit de 1%, respectiv, 16% asupra câştigurilor obţinute de persoanele fizice de pe piaţa de capital;

· plafonul de contribuţii la sistemul de pensii facultative deductibile din baza impozabilă creşte de la 200 euro/an/persoană la 250 euro;

· nu se impozitează în anul 2009 câştigurile realizate de persoanele fizice nerezidente din transferul titlurilor de valoare, altele decât părţile sociale şi valorile mobiliare, în cazul societăţilor închise;

· profitul realizat de persoanele juridice străine din tranzacţionarea titlurilor de participare pe piaţa autorizată de CNVM nu se impozitează în anul 2009;

· depunerea decontului şi plata TVA să se efectueze înainte de înmatricularea mijlocului de transport nou în România de către persoanele care nu sunt înregistrate în scopuri de TVA, inclusiv de persoanele fizice;

· se transpune Directiva Consiliului 2007/74/CE referitor la scutirile de TVA şi accize pentru importuri efectuate de persoane care călătoresc din ţări terţe;

· agenţii economici care comercializează produse energetice pentru care se datorează accize sunt obligaţi să se înregistreze la autoritatea fiscală teritorială pentru a se urmări activitatea desfăşurată de aceştia;

· taxele extrajudiciare de timbru constituie venit al bugetelor locale, după deducerea contravalorii cheltuielilor efectuate cu difuzarea acestora.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Graţiela Iordache, secretar de stat în cadrul Ministerului Finanţelor Publice.

La lucrările comisiei au participat  26  deputaţi, din totalul de 30 membri ai comisiei.

Raportul comisiei a fost adoptat cu unanimitate de voturi. 

                Proiectul de Lege a fost adoptat de Senat în condiţiile articolului 75 alin. (2) teza a III-a din Constituţia României, republicată. 

                Proiectul de lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
               In urma dezbaterii proiectului de Lege privind aprobarea Ordonanţei de urgenţă a Guvernului nr.127/2008 pentru modificarea şi completarea Legii nr.571/2003 privind Codul fiscal, în şedinţa din data de 24 martie 2009, comisia propune Plenului Camerei Deputaţilor supunerea spre dezbatere şi adoptare a proiectului de Lege în forma adoptată de Senat.
	PREŞEDINTE,

Viorel Ştefan
	SECRETAR,

Iuliu Nosa


 Consilier parlamentar:

Rosu Gica  

